Antony Blinken og Sergei Lavrov, utanríkisráðherrar Bandaríkjanna og Rússlands, munu hittast á fundi í Genf í Sviss á föstudag til að ræða Úkraínudeiluna. Greint var frá þessu aðeins nokkrum klukkustundum eftir að Sergei Lavrov, utanríkisráðherra Rússa, hafnaði frekari viðræðum.
Ónefndur embættismaður í bandaríska utanríkisráðuneytinu greindi fréttamönnum frá þessu í gær, aðeins nokkrum klukkustundum eftir að Lavrov hafnaði frekari viðræðum við vesturveldin fyrr en NATO yrði við kröfum þeirra um tryggingu fyrir því að bandalagið hygði hvorki á frekari útþenslu til austurs né aukin umsvif í þeim Austur-Evrópulöndum þar sem það er þegar með herstöðvar. Embættismaðurinn ónefndi sagði markmið Blinkens með fundinum fyrst og síðast að finna diplómatíska, friðsamlega lausn á Úkraínudeilunni. Á fundinum gefist Bandaríkjamönnum tækifæri til að deila helstu áhyggjuefnum sínum [í tengslum við stöðu mála í Úkraínu] með Rússum og kanna hvar þjóðirnar geta helst fundið sameiginlegan flöt á málinu. Blinken lenti í Kænugarði í morgun, þar sem hann á fund við Volodymyr Zelensky, Úkraínuforseta. Þaðan heldur hann til Berlínar til að ræða við utanríkisráðherra Bretlands, Frakklands og Þýskalands á morgun, áður en hann fer til fundar við Lavrov í Genf á föstudag.